Jack the Giantkiller

Jack the Giantkiller ( Jack la Gigantmortigisto) estas arkada videoludo de 1982, evoluigita kaj publikigita de Cinematronics. Ĝi baziĝas sur la angla fabelo de la 19-a jarcento « Jack and the Beanstalk ». En Japanio, la ludo estis eldonita kiel Treasure Hunt. Ne estis hejmkonzolaj eldonoj.

La ludanto kontrolas Jack, kiu devas grimpi la fabarbon por atingi kastelon, ŝteli serion da trezoroj el la giganto, kaj eskapi. La ludo uzis aparataron licencitan de Hara Industries el Japanio, kun rastrumaj grafikoj anstataŭ la vektoraj ekranoj por kiuj Cinematronics estis konata.

Alinomita « Jack la Firmao-Mortigisto », la ludo estis komerca fiasko kaj financa katastrofo. Cinematronics petis protekton laŭ Ĉapitro 11 pri bankroto en 1982.

Ludomaniero
La ludanto uzas ok-direktan stirstangon por movi Jack. Du butonoj ebligas Jack salti aŭ ĵeti fabojn al malamikoj. La ciklo de ekranoj inkluzivas:

Grimpante la fabarbon. La ludanto povas uzi sian provizon da faboj (limigita, afiŝata per montrilo en la angulo de la ekrano) por frapi kaj detrui malamikon por poentoj. Jack ankaŭ povas salti de unu branĉo al alia, por trovi novan vojon aŭ eviti malamikon. La ludanto ricevas provizon da faboj komence, kaj povas akiri pli kolektante tiujn kiuj aperas survoje. Eniri la domon en ĉi tiu etapo mortigos Jack.
Transirante nubojn por atingi la levoponton de la kastelo, evitante leonojn kaj aliajn malamikojn kiuj provas ĵeti Jack el la streĉita ŝnuro. La ludanto povas eniri la kastelon nur kiam la levoponto estas malsuprenigita.
La ĉambro de la giganto, kiu inkluzivas supreniradon de ŝtuparoj por atingi la tablon kie la giganto dormas kaj kie troviĝas la trezoroj. La plej grava defio estas navigi la interspacojn inter ŝtuparoj (la ludanto devas salti trans ili) dum oni evitas flugantajn magiajn lanternojn kaj kolektas ovojn de la ora ansero. En pli malfacilaj niveloj aperos ankaŭ katoj kaj musoj, kiujn la ludanto devas eviti aŭ frapi per faboj por gajni poentojn, kaj la ŝtuparoj estas pli mallarĝaj. Denove, la kapabloj de Jack estas eviti la malamikojn, salti super ili aŭ uzi la magifabojn.
Malsuprenirante la fabarbon. Krom la bestetoj en la antaŭa fabarba etapo, Jack devas eviti ankaŭ falantajn ŝtonojn.

La ŝteleblaj trezoroj inkluzivas muzikharpon, oran anseron, sakon da ormoneroj kaj la princinon. La celo de la ludanto estas kolekti ĉi tiujn objektojn dum sinsekvaj grimpadoj de la fabarbo, kun la princina etapo kiel la lasta en la kvar-etapa ciklo. Mallonga animaciita interludo kun tiu specifa trezoro ludiĝos post kiam la ludanto sukcese atingas la grundon por fini ĉiun etapon. Post prenado de la princino, la giganto vekiĝos, kaj estas tasko de la ludanto malsupreniri la fabarbon kaj haki ĝin antaŭ ol la giganto atingos la grundon.

Kompletigi nivelon rezultas en bonuso kaj permesas al la ludanto ripeti la ciklon kun pliigita malfacileco.

Disvolvo
La prezidanto de Cinematronics, Fred Fukumoto, aĉetis 5000 arkadmaŝinojn de Hara Industries por 2 milionoj da usonaj dolaroj, cele al la distribuado de Jack the Giantkiller. La aparataro venis sen dokumentado kaj devis esti inverse inĝenierita.

 Referencoj 

 Eksteraj ligiloj 
Jack the Giantkiller ĉe Killer List of Videogames ()

Kategorio:Videoludoj aperintaj en 1982
Kategorio:Arkadaj videoludoj
Kategorio:Videoludoj de Cinematronics
Kategorio:Platformaj videoludoj
Kategorio:Fantastaj videoludoj
Kategorio:Videoludoj kreitaj en Usono